CELEX: 62019TN0496
Language: fi
Date: 2019-07-08 00:00:00
Title: asia T-496/19: Kanne 8.7.2019 — CV ym. v. komissio

9.9.2019   
            
            
               FI
            
            
               Euroopan unionin virallinen lehti
            
            
               C 305/61
            
         
      Kanne 8.7.2019 — CV ym. v. komissio
      (asia T-496/19)
      (2019/C 305/71)
      Oikeudenkäyntikieli: ranska
      
         Asianosaiset
      
      
         Kantajat: CV, CW ja CY (edustaja: asianajaja J.-N. Louis)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa komission päätöksen, jolla se hylkäsi heidän 4.6.2018 esittämänsä vaatimuksen
               
            
                  —
               
               
                  velvoittaa komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kantajat esittävät kolme kanneperustetta tukeakseen kannettaan, jossa vaaditaan sen komission päätöksen kumoamista, jolla hylättiin heidän vaatimuksensa sellaisten toimenpiteiden toteuttamisesta, joilla lopetetaan sen periaatteen loukkaaminen, joka koskee virkamiesten ja toimihenkilöiden ostovoiman vastaavuutta heidän asemapaikastaan riippumatta.
      
                  1)
               
               
                  Ensimmäisen kanneperusteen mukaan perusteluvelvollisuus on laiminlyöty ja on loukattu periaatetta, joka koskee virkamiesten ostovoiman vastaavuutta heidän asemapaikastaan riippumatta. Kantajat väittävät ensiksi, että riidanalaista päätöstä ei ole lainkaan perusteltu, minkä vuoksi he eivät voi ymmärtää päätöksen perusteltavuutta eikä unionin yleinen tuomioistuin voi harjoittaa valvontaansa. Kantajat katsovat toiseksi, että he hoitavat tehtäviään samoilla edellytyksillä kuin heidän kollegansa, jotka toimivat Euroopan komission edustustossa Pariisissa, ja että heidän pitäisi näin ollen viimeksi mainittujen tavoin saada kiinteämääräistä korvausta. He katsovat lopuksi, että ostovoiman vastaavuutta koskevan periaatteen noudattamisen kanssa ei ole yhteensopivaa se, että samaa korjauskerrointa sovelletaan Pariisissa, Strasbourgissa, Marseillessa ja Valenciennes’issa toimivien virkamiesten osalta.
               
            
                  2)
               
               
                  Toisen kanneperusteen mukaan yhdenvertaisen kohtelun ja syrjintäkiellon periaatteita on loukattu, koska kantajat eivät saa kiinteämääräistä korvausta toisin kuin heidän Euroopan komission edustustossa Pariisissa toimivat kollegansa, vaikka he hoitavat tehtäviään samoilla edellytyksillä kuin nämä.
               
            
                  3)
               
               
                  Kolmannen kanneperusteen mukaan on laiminlyöty huolenpitovelvollisuus, joka edellyttää, että toimivaltainen viranomainen ilmoittaa riidanalaisen päätöksen perusteluissa syyt, joiden vuoksi se vetoaa yksikön etuun.